open-index/open-wikipedia-markdown huggingface dataset:
Aleksandar Mitrović

**Aleksandar Mitrović** (serbia keele Александар Митровић; sündinud 16. septembril 1994 Smederevos) on Serbia jalgpallur. Ta mängib ründajana Saudi Araabia kõrgliiga klubis Al Hilal ja Serbia jalgpallikoondises.

2018. aastal valiti ta Serbia aasta jalgpalluriks.

## Klubikarjäär
Ta alustas klubikarjääri hooajal 2011–12 Serbia esiliigaklubis Teleoptik. Järgmisel hooajal liitus ta Serbia kõrgliigaklubiga Partizan ning tuli hooajal 2012–13 klubiga ka Serbia meistriks. Seejärel liitus ta 2013. aasta augustis viie miljoni euro eest Belgia kõrgliigaklubiga Anderlecht, kellega tuli hooajal 2013–14 Belgia meistriks. Samal hooajal lõi ta liigas 16 väravat ja järgmisel 20 väravat, olles hooajal 2014–15 liiga suurim väravakütt.

2015. aasta juulis sõlmis ta viieaastase lepingu Inglismaa Premier League'i klubiga Newcastle United. Väidetav üleminekusumma oli 13 miljonit naelsterlingit. Esimesel hooajal lõi ta liigas üheksa väravat, kuid Newcastle United jäi liigas 18. kohale ja langes esiliigasse. Järgmisel hooajal õnnestus tal Newcastle Unitediga esiliiga võita ja tagasi Premier League'isse tõusta.

2018. aasta veebruaris läks ta Newcastle Unitedist laenule Inglismaa esiliigaklubisse Fulham. Ta lõi 17 allesjäänud mänguga 12 väravat ning aitas sellega Fulhamil Premier League'i tõusta. 2018. aasta juulis sõlmis ta Fulhamiga juba püsiva lepingu. Hooajal 2019–20 lõi ta Inglismaa esiliigas 26 väravat ja oli Ollie Watkinsi kõrval liigas suurim väravakütt. Hooaja lõpus valiti Mitrović Inglismaa esiliiga ja Fulhami hooaja parimaks mängijaks.

Hooajal 2020/21 lõi Mitrović Inglismaa kõrgliigas kolm väravat ja Fulham Inglismaa kõrgliigasse püsima jääda ei suutnud. Hooajal 2021/22 lõi Mitrović Inglismaa esiliigas 43 väravat, mis oli Inglismaa esiliiga rekord. Ta valiti Inglismaa esiliiga hooaja sümboolsesse koosseisu ning esiliiga ja Fulhami hooaja parimaks mängijaks. Samal hooajal kindlus ta Fulhamiga Inglismaa esiliiga võiduga tagasi pääsu kõrgliigasse.

Suvel 2023 liitus ta ligi 53 miljoni euro eest Al Hilaliga.

### Koondisekarjäär
2013. aastal tuli ta Serbia kuni 19-aastaste koondisega Euroopa omavanuste meistriks. Debüüdi Serbia jalgpallikoondises tegi Mitrović 7. juunil 2013 MM-i valikmängus Belgia vastu. Esimese värava lõi ta koondise särgis sama aasta 6. septembril MM-i valikmängus Prantsusmaa vastu. 2018. aasta maailmameistrivõistluste esimeses alagrupimängus lõi ta värava Šveitsi vastu. 2021. aasta märtsis sai Mitrovićist 41 koondiseväravaga Serbia koondise läbi aegade suurim väravakütt.

## Saavutused
;Partizan
*Serbia Superliga: 2012–13
;Anderlecht
*Belgia kõrgliiga: 2013–14
*Belgia superkarikas: 2014
;Newcastle United
*EFL Championship: 2016–17
;Fulham
*EFL Championship: 2021–22

## Viited

## Välislingid

* Profiil Fulham FC kodulehel
Ibani keel

**Ibani keel** (*jaku Iban*) on austroneesia keel, mida räägivad ibanid Kalimantani saarel Malaisias, Indoneesias ja Bruneis. Kokku räägib seda umbes 1,5 miljon inimest, neist umbes 780 000 emakeelena.

## Fonoloogia
Ibani keeles on 6 vokaalfoneemi ja 19 konsonantfoneemi.

## Morfoloogia
Ibani keeles on kolm arvu: ainsus, kaksus ja mitmus.

## Viited

## Välislingid

*http://www.omniglot.com/writing/iban.htm
Ainsley Maitland-Niles

**Ainsley Cory Maitland-Niles** (sündinud 29. augustil 1997 Londonis) on Inglismaa jalgpallur, kes mängib paremkaitsja või keskpoolkaitsjana Prantsusmaa kõrgliiga klubis Lyoni Olympique.

Maitland-Niles liitus 2003. aastal Arsenali noorteakadeemiaga. Debüüdi Arsenali esindusmeeskonnas tegi ta 17 aasta ja 102 päeva vanuselt 9. detsembril 2014 UEFA Meistrite Liiga alagrupimängus İstanbuli Galatasaray vastu. Ta sai sellega Jack Wilshere'i järel teiseks noorimaks Arsenali mängijaks, kes on Meistrite Liigas mänginud. Inglismaa kõrgliigas tegi Maitland-Niles debüüdi neli päeva hiljem mängus Newcastle Unitedi vastu.

Hooaja 2015–16 veetis ta esiliigaklubis Ipswich Town ning lõi 3. novembril 2015 mängus Bolton Wanderersi vastu profikarjääri esimese värava.

2018. aasta juunis sõlmis Arsenaliga uue pika lepingu. Esimese värava lõi ta Inglismaa kõrgliigas 29. detsembril 2018 mängus Liverpooli vastu. Ta viis Arsenali 11. minutil juhtima, kuid lõpuks tuli võtta vastu 1:5 kaotus. Hooaja 2020–21 teises pooles oli ta laenul Inglismaa kõrgliigaklubis West Bromwich Albion. 2022. aasta jaanuaris läks ta hooaja lõpuni laenule Itaalia kõrgliigaklubisse AS Roma. 2022. aasta septembris läks ta laenule Southamptoni.

Suvel 2023 lõppes Maitland-Nilesi leping Arsenaliga ning ta liitus Lyoni Olympique'iga.

2017. aastal tuli ta Inglismaa kuni 20-aastaste koondisega juunioride maailmameistriks. Inglismaa jalgpallikoondises tegi Maitland-Niles debüüdi 8. septembril 2020 UEFA Rahvuste Liiga mängus Taani vastu.

## Saavutused
;Arsenal
*FA Cup: 2019–20
*FA Community Shield: 2017, 2020
;Roma
*UEFA Euroopa Konverentsiliiga: 2021–22

## Viited
Sloboda-Pidlissivska

**Sloboda-Pidlissivska** (ukraina keeles Слобода-Підлісівська) on küla Ukrainas Vinnõtsja oblastis Jampili rajoonis. Elanike arv on 600. Pindala on 3,24 km².
Jean (Pariisi krahv)

**Jean Charles Pierre Marie d’Orléans** (sündinud 19. mail 1965 Boulogne-Billancourtis) on Prantsusmaa kuningliku (Orléansi) perekonna pea (kuningliku nimega **Jean IV**) alates 21. jaanuarist 2019.

Tema vanemad olid Pariisi krahv Henri (VII, 1933–2019) ja Württembergi printsess Marie-Thérèse (sündinud 1934). 

Alates 27. septembrist 1987 on ta Vendôme'i hertsog. Pärast oma vanema venna Clermonti krahvi François' surma 31. detsembril 2017 oli ta dofään. Alates 2. veebruarist 2019 kasutab ta oma vanaisale ja isale kuulunud ajaloolist Pariisi krahvi tiitlit.

19. märtsil 2009 Pariisis (tsiviilabielu) ja 2. mail 2009 Senlis's (kiriklik laulatus) abiellus ta Philomena de Tornos y Steinhartiga (sündinud 19. juunil 1977 Viinis), neil on kaks poega ja kolm tütart:
*Gaston (sündinud 19. novembril 2009 Pariisis)
*Antoinette (sündinud 28. jaanuaril 2012 Viinis)
*Louise-Marguerite (sündinud 30. juulil 2014 Poissys)
*Joseph (sündinud 2. juunil 2016 Dreux's)
*Jacinthe (sündinud 9. oktoobril 2018 Dreux's)
Medvedivka (Litõni rajoon)

**Medvedivka** (ukraina keeles Медведівка) on küla Ukrainas Vinnõtsja oblastis Litõni rajoonis. Elanike arv on 81. Pindala on 0,082 km².
Malõi Krupil

**Malõi Krupil** (ukraina keeles Малий Крупіль) on küla Ukrainas Kiievi oblastis Zgurivka rajoonis. Elanike arv on 256. Pindala on 1,63 km².
Gaston d'Orléans

**Gaston Louis Antoine Marie d'Orléans** (sündinud 19. novembril 2009 Pariisis) on Pariisi krahvi Jeani (sündinud 1965) ja Philomena de Tornos y Steinharti (sündinud 1977) vanim poeg. Alates 21. jaanuarist 2019 on tema isa Prantsusmaa kuningliku perekonna pea (Jean IV) ja tema on dofään.
Robert Snodgrass

**Robert Snodgrass** (sündinud 7. septembril 1987 Glasgow's) on Šotimaa jalgpallur. Ta mängib Premier League'i klubis West Bromwich Albion äärepoolkaitsjana. Ta võib mängida ka ründajana.

Ta alustas klubikarjääri kodumaal Livingstonis. Debüüdi Šotimaa kõrgliigas tegi ta hooajal 2004–05. Alates hooajast 2008–09 on ta mänginud ainult Inglismaa klubides. Esimesed neli hooaega veetis ta Leeds Unitedis, millega mängis kaks esimest hooaega Inglismaa kolmandas liigas ja kaks viimast hooaega esiliigas. Hooajal 2011–12 lõi ta esiliigas 13 väravat ja valiti 2012. aastal klubi hooaja parimaks mängijaks.

2012. aasta juulis liitus Snograss Premier League'i klubiga Norwich City. Mõlemal Norwich Citys veedetud hooajal lõi ta Inglismaa kõrgliiga kuus väravat. 2014. aastal valiti ta klubi hooaja parimaks mängijaks. Hooajal 2013–14 langes Norwich City aga kõrgliigast välja, mistõttu liitus Snodgrass 2014. aasta juunis Hull Cityga. Vigastuse tõttu jäi ta eemale peaaegu kogu hooajast 2014–15.

2017. aasta jaanuaris liitus ta West Ham Unitediga, sõlmides klubiga kolme ja poole aasta pikkuse lepingu. Hooaja 2017–18 veetis ta Aston Villaga esiliigas. 2021. aasta jaanuaris siirdus ta West Bromwich Albioni.

Debüüdi Šotimaa jalgpallikoondises tegi Snodgrass 9. veebruaril 2011 mängus Põhja-Iirimaa vastu. Esimese värava lõi ta koondise särgis 10. augustil sõprusmängus Taani vastu. Koondisekarjääri lõpetas Snodgrass 2019. aastal.

## Viited

## Välislingid

* Robert Snodgrass West Ham United F.C. kodulehel
Väga Suur Teleskoop

**Väga Suur Teleskoop** (*Very Large Telescope*; VLT) on Euroopa Lõunaobservatooriumi rajatis, mis asub Tšiili põhjaosas asuvas Atacama kõrbes. VLT koosneb neljast erinevast teleskoobist, mille peapeeglite diameeter on 8,2 meetrit. Teleskoope kasutatakse tavaliselt eraldi, kuid need võivad töötada ka koos, et saavutada kõrge nurkresolutsioon. Lisaks neljale põhiteleskoobile on VLT-l ka neli abiteleskoopi, mille peapeeglite läbimõõt on 1,8 meetrit.

VLT töötab nähtava valguse ja infrapuna lainepikkustel. Iga teleskoop on võimeline vaatlema objekte, mis palja silmaga võrreldes on neli miljardit korda tuhmimad. Kõigi teleskoopide koostöötamisel on rajatise nurkresolutsioon 0,002 nurksekundit ja eraldi kasutamisel 0,005 nurksekundit.

## Viited
Hôtel Tassel

**Hôtel Tassel** on Brüsselis asuv hoone, mille projekteeris Victor Horta. Seda peetakse esimeseks terviklikuks juugendstiili näiteks ning see kuulub alates 2000. aastast UNESCO maailmapärandi nimekirja.

Hôtel Tassel oli Victor Horta esimene täiesti iseseisev projekt ning valmis aastatel 1893–1894. Hoone tellis Hortalt tema kolleeg Emil Tassel.

## Kirjeldus
Horta kasutas nii Hôtel Tasseli, Hôtel Solvey kui ka Hôtel Van Eetvelde puhul sarnast majaplaani ja lahendas neis suurepäraselt Brüsselile omase ruumikitsikuse probleemi. Majad olid mõeldud avalikuks näitamiseks, pidude pidamiseks ja intellektuaalsete kokkusaamiste tarbeks. 

Horta mängis avatud majaplaani ja looklevate konstruktsioonidega, mis muutsid valguse levikut ruumis. Lisaks olid hoonetes klaaslaed. Valguse muutmisega tõi arhitekt veelkord välja juugendstiili liikuvuse, ülespoole pürgimise ja teatava feminiinsuse, mis justkui oleks kasutatud metalli ja klaasi vastand. 

Inspireeritud Viollet-le-Duci töödest, ei peitnud Victor Horta kasutatavaid materjale, vaid hoopis näitas raudkonstruktsioonide ilu. Tänu klaasile mõjusid ruumid avaramalt, kui nad tegelikult olid.

Majaplaan jaotati kolmeks. Keskmisse ossa paigutati hästi valgustatud uhke trepikoda, mis oli mõeldud maja sotsiaalseks keskuseks. *Piano nobile*'l ehk hoone esimesel, esinduskorrusel paiknesid vastuvõturuumid ja talveaiad. Horta nõudis, et tal kui hoone arhitektil oleks õigus kujundada ka sisemust, et kogu hoone oleks terviklik. Hôtel Tasseli interjööri kujundas Horta egiptuspäraselt, kuid elu- ja söögitoas eelistas hoopis inglise stiilis tapeeti. Ruumides oli mosaiikpõrandad ning hoones valitsesid looduslikud toonid: rohelised, kollased ja oranžid.

## Pildid

Tassel House stairway-00.JPG
Tassel House ground floor.JPG
Belgique - Bruxelles - Hôtel Tassel - 02.jpg
Aidu Veespordikeskus

**Aidu Veespordikeskus** on Ida-Viru maakonnas Lüganuse vallas tegutsev sihtasutus, mis haldab Aidu karjääri rajatud spordi- ja puhkekompleksi (**Aidu veemaa**). 

2008. aastal sündis idee rajada suletavale karjäärialale Eesti esimene rahvusvahelistele nõuetele vastav sõudekanal. 2009. aasta detsembris allkirjastati Eesti Olümpiakomitees ühiste kavatsuste protokoll ala arendamiseks ning aasta hiljem valmis Aidu sõudekanali ja veespordi- ning vabaajakeskuse väljaarendamise kava. 2011. aastal kehtestati ala teemaplaneering ning Lüganuse vald (toonase nimega Maidla vald), Eesti Olümpiakomitee, Eesti Sõudeliit, Eesti Aerutamisföderatsioon ja Eesti Veemotoliit asutasid sihtasutuse Aidu Veespordikeskus, mille eesmärgiks on tänapäevase veespordi- ja vabaajakeskuse väljaarendamine.

2013. aasta augustis valmis spordikeskuse keskmeks olev 2,3 km pikkune, 162 m laiune ning 3,5 meetri sügavune sõudekanali süvis, mille rajas Eesti Energia. Kaks ekskavaatorit – Tark Öökull ja Aidu Kajakas – tõstsid kanali rajamiseks ringi 5 miljonit tonni mäemassi. 

## Viited

## Välislingid
*Koduleht
Rahvatervise ja Sotsiaalkoolituse Keskus

**Rahvatervise ja Sotsiaalkoolituse Keskus** oli Sotsiaalministeeriumi alluvuses tegutsenud asutus, mis tegeles sotsiaalkoolituse, tervishoiu juhtimise ning rahvatervisealase koolituse ja arendustegevusega.

2003 ühendati Rahvatervise ja Sotsiaalkoolituse Keskus, Eksperimentaalse ja Kliinilise Meditsiini Instituut ja Eesti Tervisekasvatuse Keskus ning moodustati uus asutus: Tervise Arengu Instituut.

Keskus asutati 1996 nime all **Rahvatervise Koolituskeskus**.

## Viited
Lühifilmi Keskus ShortEST

**Lühifilmi Keskus ShortEST** on Eesti mittetulundusühing, mis tegeleb lühifilmidega seotuga, sealhulgas filmitootmisega. Keskuse asutas 2014 Peter Murdmaa.

2016 valmis keskusel animafilm "Amalimbo".

## Viited

## Välislingid
*Koduleht
*
Piesoelement

**Piesoelement** on piesoefekti kasutav elektromehaaniline komponent, mis võib töötada kas andurina või täiturina:
*piesoandur muundab mehaanilise jõu elektrisignaaliks (elektripinge muutuseks);
*piesotäitur muundab elektrisignaali mehaaniliseks liikumiseks (enamasti nihkekes).

Piesoelemente kasutatakse raadiotehnikas (ostsillaatori sageduse stabiliseerimiseks), elektroakustikas (elektrivõnkumise muundamiseks mehaaniliseks või vastupidi), mõõtetehnikas (pieseoandurina) jm.
Nutikas spetsialiseerumine

**Nutikas spetsialiseerumine** on Euroopa Liidus kasutatav kontseptsioon, mille eesmärgiks on regioonide valdkondlike konkurentsieeliste määratlemine ja arendamine.

See töötati välja 2009. aastal eesmärgiga hoogustada majandusarengut ja -kasvu ning suurendada tootlikkust. Nutikast spetsialiseerumisest sai Euroopa Liidu struktuurifondide perioodi 2014–2020 üks suund, mille eesmärk on fokuseerida riiklikud poliitikameetmed nende majandusvaldkondade toetuseks, millel on suurem kasvupotentsiaal ja mille arengut on võimalik suunata teadus- ja arendustegevuse toetuste kaudu. Eestis alustati 2012. aastal Eesti Arengufondi eestvedamisel aruannete ja analüüside koostamist, mille alusel hakata rakendama nutikat spetsialiseerumist ning kasvualad välja valida.

Eesti ettevõtluse kasvustrateegia 2014–2020 ning Eesti teadus- ja arendustegevuse ning innovatsiooni (TAI) strateegia 2014–2020 „Teadmistepõhine Eesti” kinnitati 2013. aasta lõpus ja 2014. aasta alguses. Nendega kinnitati valitud kasvualad ja nutika spetsialiseerumise juhtimispõhimõtted. Nutika spetsialiseerumise eesmärkide täitmist ja kavandatud tegevuste elluviimist jälgib 2014. aastal loodud nutika spetsialiseerumise juhtkomitee.

Nutika spetsialiseerumise kasvualadeks Eestis on:
* info- ja kommunikatsioonitehnoloogia (IKT) horisontaalselt läbi teiste sektorite;
* tervisetehnoloogiad ja -teenused;
* ressursside efektiivsem kasutamine.

Eesti Arengufondi töö tulemusena määratleti igas kasvualas ka kasvunišid. IKT valdkonnas on nendeks infoturve ja küberkaitse, tootmise automatiseerimine, robootika, sardsüsteemid ning vahendid ja metoodikad tarkvaraarenduses. Tervisetehnoloogiate ja -teenuste valdkonnas on kasvuniššideks e-tervis ja punane biotehnoloogia ning ressursside väärindamise valdkonnas energia- ja ressursitõhusus ehitusel ja ehitistes, puidu väärindamine, nano- ja pinnakattetehnoloogiad, maavarade väärindamine, põlevkivi keemiatööstuses ning toidutoorme väärindamine.

## Välislingid
* Nutikas spetsialiseerumine Majandus- ja Kommunikatsiooniministeerium (link vajab uuendamist)
Eriti Suur Teleskoop

**Eriti Suur Teleskoop** (inglise keeles *Extremely Large Telescope*; lühendina ELT) on ehitamisel olev teleskoop, millest valmimisel saab maailma suurim optiline ja infrapuna-teleskoop. 

Teleskoop asub Atacama kõrbes, Cerro Armazonese mäel ja kuulub Euroopa Lõunaobservatooriumi koosseisu. Projekti kohaselt saab ELT-st peegelteleskoop, mille peapeegli läbimõõt 39,3 meetrit ja abipeegli läbimõõt 4,2 meetrit. Teleskoop kasutab ka aktiivoptikat, kaheksat laserjuhttähte ja mitmeid muid seadmeid. ELT tehniliste nõuete järgi hakkab teleskoop tegema 16 korda teravamaid pilte kui Hubble'i kosmoseteleskoop. Teleskoobi nimi oli esialgu *European Extremely Large Telescope* (E-ELT), kuid seda lühendati 2017. aastal.

Eriti Suure Teleskoobiga on plaanide kohaselt võimalik põhjalikult uurida teiste tähtede ümber tiirlevaid planeete, ülimassiivseid musti auke ja tumeainet ning tumeenergiat. Teleskoobi esimesed vaatlused on planeeritud 2028. aastaks.

## Viited
Ayoze Pérez

**Ayoze Pérez Gutiérrez** (sündinud 29. juulil 1993 Santa Cruz de Tenerifes) on Hispaania jalgpallur. Ta mängib ründaja või ründava poolkaitsjana Hispaania kõrgliigaklubis Real Betis.

Ta alustas karjääri kodulinnas Tenerifes. Klubi esindusmeeskonnas tegi ta debüüdi 2012–13. Järgmisel hooajal mängis ta klubiga Hispaania esiliigas. Ta lõi liigas 16 väravat, millega oli sel hooajal klubi suurim väravakütt. Ayoze valiti liiga hooaja läbimurdjaks ja hooaja sümboolsesse koosseisu.

2014. aasta juunis liitus Ayoze Newcastle Unitediga. Temast olid huvitatud ka Madridi Real, Barcelona ja Porto. Debüüdi Newcastle'i meeskonnas tegi ta Inglismaa kõrgliigas 17. augustil mängus Manchester City vastu. Esimese värava lõi ta liigas 26. oktoobril mängus Tottenham Hotspuri vastu. Hooajal 2015–16 langes ta Newcastle Unitediga Inglismaa kõrgliigast välja, kuid järgmisel hooajal suudeti esiliiga võita ja tagasi Premier League'i tõusta.

2019. aasta juulis sõlmis ta nelja-aastase lepingu Inglismaa kõrgliigaklubiga Leicester City. Pérezi edukaim hooaeg Leicester Citys oli esimene, mil ta lõi liigas 33 mänguga kaheksa väravat. 2023. aasta jaanuaris läks ta hooaja lõpuni laenule Real Betisesse.

## Saavutused
;Newcastle United
*EFL Championship: 2016–17
;Leicester City
*FA Cup: 2020–21
*FA Community Shield: 2021

## Viited

## Välislingid
Ivan Cavaleiro

**Ivan Ricardo Neves Abreu Cavaleiro** (sündinud 18. oktoobril 1993 Vila Franca de Xiras) on Portugali jalgpallur, kes mängib Prantsusmaa kõrgliiga klubis Lille. Tema mängupositsioon on äärepoolkaitsja, kuid ta võib mängida ka ründajana.

Ta alustas profikarjääri Lissaboni Benficas, mille noorteakadeemiaga oli ta liitunud 2007. aastal. Hooaegadel 2012–13 ja 2013–14 mängis ta Benfica duubelmeeskonnas Portugali esiliigas, lüües vastavalt 12 ja 10 väravat. Debüüdi Benfica esindusmeeskonnas tegi ta 19. oktoobril 2013 Portugali karikamängus CD Cinfãese vastu. Neli päeva hiljem mängis ta UEFA Meistrite Liiga alagrupimängus PAE Olympiakóse vastu. Ainsa värava lõi ta Benfica meeskonnas 15. jaanuaril 2014 Taça da Liga mängus Leixõese vastu.

Hooaja 2014–15 veetis Cavaleiro Hispaania kõrgliiga klubis Deportivo La Coruña, lüües liigas kolm väravat. 2015. aasta juulis sõlmis ta lepingu Prantsusmaa kõrgliiga klubiga Monaco.

2016. aasta augustis liitus ta Inglismaa esiliiga Wolverhampton Wanderersiga. Kaks esimest hooaega veetis ta Wanderersiga Inglismaa esiliigas. Hooajal 2017–18 võideti esiliiga ja tõusti kõrgliigasse. Cavaleiro lõi sel hooaja liigas üheksa väravat.

2019. aasta juulis suundus ta Wolverhampton Wanderersist laenule Inglismaa esiliigaklubisse Fulham. 2020. aasta jaanuaris sõlmis ta Fulhamiga püsiva, nelja ja poole aasta pikkuse lepingu. Hooajal 2020/21 mängis Cavaleiro Fulhamiga Inglismaa kõrgliigas. Hooajal 2022/23 oli ta Fulhamist laenul Türgi kõrgliigaklubis Alanyaspor.

2023. aasta augustis naasis Cavaleiro Prantsusmaa kõrgliigasse, kui sõlmis üheaastase lepingu Lille'iga.

Aastatel 2010–2015 mängis ta Portugali noortekoondistes. Debüüdi Portugali jalgpallikoondises tegi Cavaleiro 28. veebruaril 2014 sõprusmängus Kameruni vastu.

## Saavutused
;Benfica
*Primeira Liga: 2013–14
*Taça de Portugal: 2013–14
*Taça da Liga: 2013–14
;Wolverhampton Wanderers
*EFL Championship: 2017–18
;Fulham
*EFL Championship: 2021–23´2

## Viited

## Välislingid
Atacama suur millimeeter-submillimeeterobservatoorium

**Atacama suur millimeeter-submillimeeterobservatoorium** (*Atacama Large Millimeter/submillimeter Array*; ALMA) on Euroopa Lõunaobservatooriumi (ESO) 66-st raadioteleskoobist koosnev astronoomiline interferomeeter, mida kasutatakse vaatluste tegemiseks elektromagnetilise kiirguse millimeeter- ja submillimeeterlainealas.

ALMA asub Atacama kõrbes 5000 meetri kõrgusel Chajnantori platool ja selle naabruses on Llano de Chajnantori observatoorium ja Atacama Teerajaja Eksperiment. ALMAle valiti selline asukoht, sest kõrgus ning vähene õhuniiskus on hädavajalikud, et vähendada signaali müra ja sumbumist. 

ALMA on rahvusvaheline koostööprojekt, milles osalevad ESO, Ameerika Ühendriigid, Kanada, Jaapan, Lõuna-Korea, Taiwan ja Tšiili. ALMA maksumus on 1,4 miljardit, mis teeb sellest kalleima Maal asuva teleskoobi. Kompleks alustas vaatlusi 2011. aasta teises pooles ja on täielikult töökorras olnud alates märtsist 2013.

## Viited

## Välislingid
Gerard Deulofeu

**Gerard Deulofeu Lázaro** (sündinud 13. märtsil 1994 Riudareneses) on Hispaania jalgpallur. Ta mängib Itaalia kõrgliiga klubis Udinese. Tema mängupositsioon on ründaja, kuid ta võib mängida ka äärepoolkaitsjana mõlemal äärel.

Ta alustas klubikarjääri kodumaal Barcelonas, mille noorteakadeemiaga liitus ta 2003. aastal. Debüüdi klubi esindusmeeskonnas tegi ta 2012. aastal.

2013. aasta juulis läks ta laenule Inglismaa kõrgliiga klubisse Everton. Hooajal 2013–14	lõi ta Inglismaa kõrgliigas kolm väravat. Hooaja 2014–15	veetis ta laenul Hispaania kõrgliigas Sevilla, misjärel mängis järgmise poolteist aastat taas Evertoni ridades. Hooaja 2016–17 mängis ta laenul Itaalia kõrgliigas Milan. Hooaja 2017–18 esimesel poolel mängis ta taas Barcelonas ning lõi 21. oktoobril mängus Málaga vastu oma esimese värava Barcelona ridades.

2018. aasta jaanuaris läks ta laenule Inglismaa kõrgliiga klubisse Watford. Esimese värava lõi ta klubi meeskonnas 5. veebruaril, kui Chelsea alistati koguni 4:1. 2018. aasta juunis sõlmis ta Watfordiga püsiva lepingu. Hooajal 2018–19 lõi ta Inglismaa kõrgliigas 10 väravat. 2020. aasta oktoobris läks ta üheks hooajaks laenule Udinesesse.

2012. aastal tuli Deulofeu Hispaania kuni 19-aastaste koondisega omavanuste Euroopa meistriks. Ta lõi turniiril kolm väravat ja valiti turniiri parimaks mängijaks. Debüüdi Hispaania jalgpallikoondises tegi ta 30. mail 2014 sõprusmängus Boliivia jalgpallikoondise vastu. Esimese värava lõi ta koondise särgis 28. märtsil 2017 sõprusmängus Prantsusmaa vastu.

## Viited

## Välislingid
Aktiivoptika

**Aktiivoptika** on peegelteleskoopides kasutatav tehnoloogia, mis muudab ise teleskoobi peeglite asendit, et vältida välistest mõjuritest nagu tuulest, temperatuurist ja mehaanilisest pingest tekitatud deformatsioone. Ilma aktiivoptikata pole võimalik ehitada teleskoope, mille peegli diameeter on üle viie meetri või mille peegel koosneb mitmest osast.

Aktiivoptika on kasutusel näiteks Nordic Optical Telescope'is ja Uue Tehnoloogia Teleskoobis ning teistes suurtes teleskoopides, mis on ehitatud pärast 1990. aastate keskpaika.

Aktiivoptikat ei tohi segamini ajada adaptiivoptikaga, mis töötab lühemat aega ja korrigeerib atmosfääri moonutusi.

## Viited
Pruun-karmiinleevike

**Pruun-karmiinleevike** (*Carpodacus edwardsii*) on vintlaste sugukonda ja karmiinleevikeste perekonda kuuluv linnuliik.

## Kirjeldus
Täiskasvanud pruun-karmiinleevike on 16–17 cm pikk ja võib kaaluda kuni 26,5 grammi.

## Alamliigid
Pruun-karmiinleevikesel on kirjeldatud kahte alamliiki:
* *C. e. rubicundus* (Greenway, 1933) – pesitseb Ida-Himaalajast kuni Kesk-Nepalini ning Bhutani ja Kirde-Indiani, samuti Edela-Hiinas ja Põhja-Myanmaris.
* *C. e. edwardsii* (Verreaux, 1871) – pesitseb Kesk- ja Lõuna-Hiinas.

## Pesitsemine
Pruun-karmiinleevikese pesitusaeg pole üheselt teada, kuid see arvatakse aset leidvat vahemikus juuni–august. Liik teeb oma pesa rododendronipõõsastesse metsades.

## Häälitsemine
Liigi laulu pole kirjeldatud, kuid nende kutsehüüuks on äkiline ja metalse kõlaga "twink", "zwiiib" ja "tswii".

## Seisund
Rahvusvahelise Looduskaitseliidu punase nimestiku järgi on liik soodsas seisundis.

## Viited

## Kirjandus
* Grimmett, Richard; Inskipp, Carol; Inskipp, Tim; Baral, Hem Sagar (2016). *[https://books.google.ee/books?id=T1_LDAAAQBAJ Birds of Nepal: Revised Edition]*. Bloomsbury Publishing. ISBN 9781472905727
* Robson, Craig (2015). *[https://books.google.ee/books?id=Ew50CQAAQBAJ Birds of South-East Asia: Concise Edition]*. Bloomsbury Publishing. ISBN 9781472924254

## Välislingid
*
Uue Tehnoloogia Teleskoop

**Uue Tehnoloogia Teleskoop** (*New Technology Telescope*; NTT) on Ritchey–Chrétieni teleskoop, mille peapeegli diameeter on 3,58 meetrit.

Teleskoop on osa Euroopa Lõunaobservatooriumist ja alustas tööd 1989. aastal. NTT asub Tšiilis, La Silla Observatooriumis ja oli üks esimesi teleskoope, mis kasutab aktiivoptikat. Teleskoop ja seda ümbritsev hoone on ehitatud mitmeid uudseid tehnoloogiaid kasutades, et tagada hea pildikvaliteet.

## Viited
Dominic Calvert-Lewin

**Dominic Nathaniel Calvert-Lewin** (sündinud 16. märtsil 1997 Sheffieldis) on Inglise jalgpallur. Ta mängib Premier League'i klubis Everton.

Ta alustas klubikarjääri kodulinnas Sheffield Unitedis, mille noorteakadeemiaga liitus ta 2005. aastal. Klubi esindusmeeskonnas tegi ta Inglismaa kolmandas liigas debüüdi hooajal 2014–15. Hooajal 2014–15 oli ta laenul ka Inglismaa tugevuselt kuuenda liiga klubis Stalybridge Celtic ja hooajal 2015–16 neljanda liiga klubis Northampton Town, paistes mõlemal hooajal silma paljude löödud väravatega.

2016. aasta augustis liitus Calvert-Lewin 1,5 miljoni naelsterlingi eest Evertoniga. Debüüdi klubi meeskonnas tegi ta 13. detsembril 2016 mängus Arsenali vastu. Esimese värava ja ühtlasi oma esimese värava Premier League'is lõi ta 18. märtsil 2017 mängus Hull City vastu. 3. mail 2017 mail sõlmis ta Evertoniga viieaastase lepingu.

2017. aastal tuli ta Inglismaa kuni 20-aastaste koondisega juunioride maailmameistriks. Ta lõi turniiril kaks väravat, sealhulgas Inglismaa võiduvärava finaalis Venezuela vastu.

## Viited

## Välislingid

* Profiil Everton FC kodulehel
Junior Hoilett

**Junior Hoilett** (õieti **David Wayne Hoilett**; sündinud 5. juunil 1990 Bramptonis Ontarios) on Kanada jalgpallur, kes mängib äärepoolkaitsjana Šotimaa kõrgliigaklubis Aberdeen ja Kanada jalgpallikoondises.

Ta alustas klubikarjääri Inglismaal Blackburn Roversis, mille noorteakadeemiaga liitus ta 2003. aastal. Kuna ta ei saanud Suurbritannias mängimiseks tööluba, alustas ta täiskasvanuna karjääri Saksamaal, mängides hooajal 2007–08 laenul Saksamaa esiliiga klubis Paderbornis ja järgmisel hooajal St. Paulis. Blackburn Roversis tegi ta Inglismaa kõrgliigas debüüdi hooajal 2009–10. Esimese liigavärava lõi ta 23. jaanuaril 2011 mängus West Bromwich Albioni vastu.

2012. aasta juulis liitus ta Queens Park Rangersiga, kus mängis neli hooaega, millest kaks Premier League'is. 2016. aasta oktoobris sõlmis ta lepingu Inglismaa esiliiga klubiga Cardiff City. Hooajal 2017–18 tegi ta oma senise karjääri edukaima hooaja, kui lõi liigas üheksa väravat ja aitas Cardiff Cityl tõusta Inglismaa kõrgliigasse.

2021. aasta augustis sõlmis ta üheaastase lepingu Inglismaa esiliigaklubiga Reading. 2022. aasta juulis pikendas ta Readingiga lepingut ühe aasta võrra.

2023. aasta septembris sõlmis ta kuni aasta lõpuni lepingu Major League Socceri (MLS) klubiga Vancouver Whitecaps. 2024. aasta veebruaris liitus ta Šotimaa klubiga Aberdeen.

Debüüdi Kanada jalgpallikoondises tegi Hoilett 13. oktoobril 2015 mängus Ghana vastu. Esimese värava lõi ta koondise särgis 20. juulil 2017 CONCACAF Gold Cupi veerandfinaalis Jamaica vastu. Ta on kuulunud Kanada koondisse ka 2019., 2021. ja 2023. aasta CONCACAF Gold Cup'il ning 2022. aasta maailmameistrivõistlustel.

Hoilettil oli võimalus hakata koondises esindama Jamaicat, kuna mõlemad tema vanemad on Jamaica päritolu.

## Viited

## Välislingid
Slobozia

**Slobozia** on linn Rumeenias, Ialomița maakonna halduskeskus. Linn asub Ialomița jõe kaldal ajaloolises Munteenia piirkonnas, Bukarestist ligikaudu 100 km idas.

Vaideei küla (tänapäeva Slobozia) on esmamainitud 1614. aasta. 17. sajandi jooksul sai asula nimeks Slobozia. 18. sajandi lõpus oli Slobozia oluline teravilja ja loomsete saaduste müügikeskus ning pärast Adrianoopoli rahu 1829. aastal sai sellest aktiivne põllumajanduskeskus. Raudteeühenduse sai Slobozia 1887. aastal. 1912. aastal anti Sloboziale linnaõigused.

## Galerii

Autogara Slobozia - panoramio.jpg
Bd matei basarab slobozia1.jpg


## Viited

## Välislingid
Huedin

**Huedin** (ungari keeles *Bánffyhunyad*, saksa keeles *Heynod*) on linn Rumeenias Transilvaanias Cluji maakonnas.

Linna haldusalasse kuulub üks küla: Bicălatu (*Magyarbikal*).

2011. aasta rahvaloenduse andmetel oli Huedini elanikest rumeenlasi 59,32%, ungarlasi 28,88% ja mustlasi 11,45%.

## Galerii

Huedin-3.jpg
Huedin_RO.jpg
Bánffyhunyad_református_templom.jpg


## Viited
Veemürgitus

**Veemürgitus** on eluohtlik seisund, mis tekib siis, kui lühikese ajaga väga palju juua. 

Tavaliselt jõutakse selleni õllejoomisvõistlusel või veepokkeris. Reanimatsiooni on jõudnud inimesed, kes on lühikese ajaga joonud 5-10 liitrit vedelikku. Aastal 2002 suri liigjoomisest saadud veemürgituse kätte kaks maratonijooksjat (Hilary Bellamy kukkus kokku merejalaväe maratonil ja Cynthia Lucero Bostoni maratonil).

Veemürgituse puhul väheneb vereplasma naatriumi sisaldus, kui inimene joob vett rohkem, kui seda jõuab eralduda. Kui plasma liialt lahjeneb, hakkavad rakud vett endasse imama ja paisuvad. Koed hakkavad paisuma. Eriti ohtlik on sellest tekkiv ajuturse. Nimelt ei suuda ajukude paisuda ning koljurõhk hakkab tõusma. Raskekujulise veemürgituse tunnused on peapööritus, iiveldus, lihasnõrkus ja peavalu. Sellele järgnevad meeltesegadus, krambid ja teadvuse kaotus.
Luka Milivojević

**Luka Milivojević** (serbia kirillitsas Лука Миливојевић; sündinud 7. aprillil 1991 Kragujevacis) on Serbia jalgpallur. Ta mängib poolkaitsjana Premier League'i klubis Crystal Palace ja on meeskonna kapten.

Ta alustas klubikarjääri Serbia klubides. Aastatel 2012–2013 mängis ta Serbia suurklubis Belgradi Red Star. 2013. aasta juulis sõlmis ta viieaastase lepingu Belgia kõrgliigaklubiga Anderlecht, kus mängis tervenisti vaid hooaja 2013–14 ning tuli sel hooajal Belgia meistriks. Hooaja 2014–15 keskel liitus ta Kreeka kõrgliigaklubiga Olympiakós. Ta tuli Olympiakósega kahel korral Kreeka meistriks ja võitis 2015. aastal Kreeka karika.

Crystal Palace'iga sõlmis Milivojević lepingu 31. jaanuaril 2017. Üleminekusumma oli 16 miljonit eurot. Esimese värava lõi ta klubi meeskonnas 10. aprillil 2017 penaltist mängus Arsenali vastu.

Debüüdi Serbia jalgpallikoondises tegi Milivojević 14. novembril 2012 sõprusmängus Tšiili vastu. Ainsa värava lõi ta koondise särgis 6. oktoobril 2017 MM-i valikmängus Austria vastu. Ta kuulus Serbia koondisse 2018. aasta maailmameistrivõistlustel.

## Saavutused
;Belgradi Red Star
*Serbia karikas: 2011–12
;Anderlecht
*Belgia kõrgliiga: 2013–14
*Belgia superkarikas: 2014
;Olympiakós
*Kreeka Super League: 2014–15, 2015–16
*Kreeka karikas: 2014–15

## Viited
Eric Whitacre

**Eric Edward Whitacre** (sündinud 2. jaanuaril 1970 Renos Nevada osariigis) on Ameerika helilooja ja dirigent, kes on tuntud peamiselt oma koorimuusika poolest. Whitacre on kokku kutsunud ja juhatanud ka virtuaalkoore, mille lauljad on maailma eri paikades laiali ning nende hääled ühinevad kooriks võrgupõhiselt. 

Õppis lapsena klaverit, mängis noorena süntesaatorit ja unistas rokkmuusiku elukutsest. Sai komponeerimise erialal muusikabakalaureuse kraadi Nevada Las Vegase ülikoolis 1995. aastal. Seejärel õppis Juilliardi muusikakoolis ja sai 1997. aastal magistrikraadi kompositsiooni alal. 

Tema 2010. aastal Decca plaadifirmas välja antud debüütalbum "Light and Gold" pälvis 2012. aastal Grammy auhinna parima kooriesituse eest.

2013. aastal külastas Eric Whitacre Eestit, andes autorikontserdi Tallinna Jaani kirikus ning korraldades töötoa heliloojatele ning meistrikursuse dirigentidele.

## Viited
Glyn Moody

**Glyn Moody** on inglise tehnoloogiaajakirjanik ja blogija, kes on avaldanud teoseid informaatika, vaba tarkvara ja avatud lähtekoodi arengu kohta ning teeb kaastööd väljaannetele nagu Techdirt, Ars Technica, Wired, Guardian, Financial Times jt.

## Teoseid
* "Digital Code of Life: How Bioinformatics is Revolutionizing Science, Medicine, and Business" 2004, ISBN 0-471-32788-3
* "Rebel Code: Linux and the Open Source Revolution" 2002, ISBN 0-7382-0670-9
* "The Internet with Windows" 1996, ISBN 0-7506-9704-0

## Välislingid
* open... (blog)
Atacama Teerajaja Eksperiment

**Atacama Teerajaja Eksperiment** (*Atacama Pathfinder Experiment*; APEX) on Atacama kõrbes Llano de Chajnantori observatooriumis asuv raadioteleskoop.

APEX valmis Max Plancki Raadioastronoomia Instituudi, Onsala Kosmoseobservatooriumi ja Euroopa Lõunaobservatooriumi (ESO) koostöös ja seda haldab ESO. Teleskoobi peataldriku diameeter on 12 meetrit ja see koosneb 264 alumiiniumpaneelist, mis on valmistatud 17-mikromeetrise täpsusega. Teleskoop alustas tööd 2005. aastal.

APEX on edasi arendatud ALMA prototüüpantennist ja see asub ALMA territooriumil. APEX projekteeriti töötama submillimeeterlainepikkustel (0,2–1,5 mm) ja see otsib ALMA jaoks võimalikke uurimisobjekte. Submillimeeterastronoomia võimaldab uurida külma, tolmust ja kauget Universumit, kuid nõrku signaale neelab atmosfääris leiduv veeaur. Chajnantor valiti APEXi asukohaks, sest see on üks planeedi kuivemaid piirkondi ja asub Mauna Kea observatooriumitest rohkem kui 750 m ja Väga Suurest Teleskoobist 2400 meetrit kõrgemal.

## Viited
Karl Guthe Jansky

**Karl Guthe Jansky** (22. oktoober 1905 – 14. veebruar 1950) oli Ameerika Ühendriikide füüsik ja raadioinsener, kes 1932. aastal avastas Linnuteelt lähtuvad raadiolained. Janskyt peetakse üheks raadioastronoomia rajajaks.

Jansky järgi on nimetatud raadioastronoomias kasutatav mõõtühik jansky (1 Jy = 10−26 W m−2 Hz−1), Jansky kraater Kuul ja New Mexico osariigis asuv raadioastronoomiakompleks Very Large Array.

## Viited
Félix Tshisekedi

**Félix Antoine Tshilombo Tshisekedi** (sündinud 13. juunil 1963 Léopoldville'is) on Kongo Demokraatliku Vabariigi poliitik. Ta on 24. jaanuarist 2019 Kongo Demokraatliku Vabariigi president.

Alates 6. veebruarist 2021 on ta ühtlasi Aafrika Liidu esimees.

## Isiklikku
Tema isa Étienne Tshisekedi (1932–2017) oli aastatel 1991, 1992–1993 ja 1997 Zaire'i peaminister.
Jimmie Åkesson

**Per Jimmie Åkesson** (sündinud 17. mail 1979 Bromölla vallas Skåne läänis) on Rootsi poliitik, ta kuulub erakonda Rootsi Demokraadid, 2005. aastast on ta erakonna juht. 

Ta sündis 1979. aastal Bromölla vallas Skåne läänis ja kasvas üles Blekinge läänis Sölvesborgi vallas Sölvesborgis.

1994. või 1995. aastal lahkus ta moderaatide noorteühendusest ning astus Rootsi Demokraatide noorteorganisatsiooni liikmeks. Åkesson vahetas erakonda, kuna moderaadid pooldasid Rootsi ühinemist Euroopa Liiguga, aga tema oli Euroopa Liitu astumise vastu.

1998. aastal valiti ta 19 aasta vanusena Sölvesborgi vallavolikokku.

1999. aastal astus Lundi Ülikooli ning kuulas politoloogia, õigusteaduse, majandusteaduse, inimgeograafia ja filosoofia loenguid, kuid jättis ülikooli lõpetamata.

2000. aastate alguses töötas ta veebidisainerina ettevõttes, mille ta asutas koos kahe sõbraga. 

Aastatel 2000–2005 juhtis ta Rootsi Demokraatide noorteorganisatsiooni, 2005. aastal valiti erakonna esimeheks. Åkessoni juhtimisel sai partei sisse parlamenti ja Åkesson on aastast 2010 Riksdagi liige. 

2013. aastal ilmus tema autobiograafia "Satis polito". 

2014. aasta septembris teatas Rootsi Raadio, et Åkesson oli sama aasta jooksul kulutanud üle 500 000 Rootsi krooni internetikasiinodes mängimisele. 

2014. aasta oktoobris võttis Åkesson läbipõlemise tõttu haiguslehe, poliitikasse naasmisest teatas 2015. aasta märtsis.

2015. aasta alguses valis ajakiri DSM Åkessoni Rootsi 2014. aasta olulisimaks arvamuskujundajaks.

2018. aastal ilmus Åkessoni raamat "Det moderna folkhemmet", milles ta kirjutab Rootsi Demokraatide poliitikast. 

## Isiklikku
Åkessonil on kooselust Louise Erixoniga 2013. aastal sündinud poeg. Erixon kuulub Rootsi Demokraatide ridadesse.

## Viited
Kurgualune rihm

**Kurgualunerihm** on valjaste osa.  

Peale kuklarihma, otsmikurihma ja põserihmade hobusele pähe panemist kinnitatakse kurgualune rihm, mis hoiab valjaid hobusel peas, takistades kuklarihma libisemist üle hobuse kõrvade. See kinnitatakse nii lõdvalt, et rihma ja lõuapärade vahele mahuks rusikas. Kurgualunerihm valmistatakse nahast ja on mõlemalt poolt reguleeritav.

## Välislingid
* http://www.ratsaliit.ee/pa_file/hobuste-hooldus-ja-kasitlemine/?download
Valentina Piip

**Valentina Borissovna Piip** (vene keeles Валентина Борисовна Пийп; 12. oktoober  1939 Leningrad – 5. juuli 2016) oli vene geofüüsik, professor, geoloogia-mineraloogiadoktor.

Ta lõpetas 1961. aastal Lomonossovi-nimelise Moskva Riikliku Ülikooli geoloogiateaduskonna geofüüsika osakonna.

Piip kaitses 1968. aastal Moskva riikliku ülikooli geofüüsika kateedris kandidaadiväitekirja seismiliste lainete kinemaatilistest iseärasustest ("Исследование кинематических особенностей сейсмических волн в произвольно-неоднородных средах"). 1988. aastal kaitses ta samal teemal doktoritöö ("Кинематическая интерпретация сейсмических данных в средах с переменными скоростями (на основе аппроксимации скоростных полей однородными функциями)"). Kõrgem Atestatsioonikomisjon kinnitas doktorikraadi 1989. aastal.

Piip töötas kuni surmani Moskva riikliku ülikooli geoloogiateaduskonnas: 1986. aastast vanemteadurina ja aastast 1996 seismomeetria ja geoakustika kateedri juhtivteadurina. Ühtlasi oli ta seismoluure labori juhataja.

Piibu teadustöö oli seotud uute meetodite väljatöötamisega seismiliste andmete interpreteerimisel. Ta osales seismiliste lainete hodograafide interpreteerimise metoodika ja teooria loomisel.

## Isiklikku
Piip kasutas meiliaadressi *piip@list.ru*

## Vaata ka
*Boriss Piip

## Viited

## Välislingid
*Valentina Piibu foto. geol.msu.ru
Michail Antonio

**Michail Gregory Antonio** (sündinud 28. märtsil 1990 Londonis) on Inglismaa-Jamaica jalgpallur, kes mängib ründajana Premier League'i klubis West Ham United ja Jamaica jalgpallikoondises.

Ta alustas klubikarjääri 2002. aastal Tooting & Mitcham Unitedis. 2008. aasta oktoobris liitus ta esiliiga klubiga Reading. Readingu põhimeeskonnas sai ta kõige enam mängu aega hooajal 2010–11, kui ta pääses liigas väljakule 21 mängus ja lõi ühe värava. Ülejäänud ajal oli ta laenul madalamate liigade klubides, sealhulgas hooajal 2009–10 Southamptonis ja 2011–12 Sheffield Wednesdays. Hooajal 2011–12 tõusis ta Sheffield Wednesdayga esiliigasse, misjärel sõlmis ta klubiga püsiva lepingu.

2014. aasta augustis sõlmis ta lepingu teise Inglismaa esiliiga klubiga, Nottingham Forestiga. Üleminekusumma oli umbes 1,5 miljonit naelsterlingit. Hooajal 2014–15 lõi ta esiliigas 14 väravat. 2015. aastal valiti ta Nottingham Foresti aasta mängijaks.

2015. aasta septembril sõlmis ta nelja-aastase lepingu West Ham Unitediga. Üleminekusumma oli umbes seitse miljonit naelsterlingit. Esimese värava lõi ta klubi meeskonnas ja ühtlasi oma esimese Premier League'i värava 28. detsembril 2015 mängus Southamptoni vastu. 2017. aastal valiti ta West Ham Unitedi aasta mängijaks. 11. juulil 2020 lõi ta liigamängus Norwich City vastu West Ham Unitedi kõik neli väravat. Ta sai sellega esimeseks West Ham Unitedi mängijaks, kes on Premier League'is ühes mängus löönud neli väravat ja esimeseks neli väravat löönud West Ham Unitedi mängijaks pärast David Crossi, kes lõi neli väravat 1981. aasta septembris.

5. septembril 2021 debüteeris Antonio Jamaica jalgpallikoondises MM-i valikmängus Panama vastu. Koondisekarjääri esimese värava lõi ta sama aasta 12. novembril MM-i valikmängus El Salvadori vastu.

## Saavutused
;Southampton
*Football League Trophy: 2009–10

## Viited

## Välislingid

* Profiil West Ham United F.C. kodulehel
Otsmikurihm

**Otsmikurihm** on valjaste osa. Rihm paigaldatakse koos kuklarihma ja põserihmadega.

Otsmikurihm asetseb hobuse otsmikul, kinnitudes mõlemalt poolt kuklarihma külge. See ei tohi olla liiga lühike ega rõhuda hobuse otsmikule. Rihm peab asetsema kõrvadest pisut eespool, neid mitte puudutades. Selle eesmärk on hoida ära kuklarihma ette libisemine. Rihm on tihti kaunistatud kristallide, tikandite või neetidega.
 
## Välislingid
* http://www.ratsaliit.ee/pa_file/hobuste-hooldus-ja-kasitlemine/?download
Ökoväli

**Ökoväli** (inglise *ecofield*) on laik maastikus, mis on looma jaoks tähenduslik siis, kui sellele vastav käitumisfunktsioon on aktiivne. Näiteks on pesitsusaja alguses suluspesitsejast linnule tähenduslikud pesapaigaks sobivad puuõõnsused. Ökoväli seob omailma ja sobimuse mõisted. Ökovälja analüüs kirjeldab liigi (või võrdlevalt liikide) tähenduspõhiseid seoseid maastikuga. Ökovälja analüüs võib hõlmata inimese maastikukasutust. Ökovälja mõiste autor on Itaalia ökoloog Almo Farina. 

## Kirjandus
* Farina, Almo; Belgrano, Andrea. The Eco-field Hypothesis: Toward a Cognitive Landscape. Landscape Ecology, 2006, 21(1): 5–17.
Pisi-mesilasenäpp

**Pisi-mesilasenäpp** (*Merops pusillus*) on mesilasenäplaste sugukonda kuuluv linnuliik, mis elutseb Sahara-taguses Aafrikas.

## Kirjeldus
Täiskasvanud pisi-meslasenäpp on mesilasenäppide perekonna väikseim lind, olles 16–17 cm pikk ja kaaludes 13–19 g.

## Alamliigid
Kokku on kirjeldatud viit pisi-mesilasenäpi alamliiki:
* *M. p. pusillus* (Mueller, 1776) – elutseb Senegalist ja Ida-Guineast kuni Edela-Sudaani ja Kongo Demokraatliku Vabariigi põhjaosani.
* *M. p. ocularis* (Reichenow, 1900) – elutseb Kesk-Sudaanist idas kuni Punase mere rannikuni Eritreas ja Lääne-Etioopias ning lõunas kuni Kongo DV kirdeosa ja Loode-Ugandani.
* *M. p. cyanostictus* (Cabanis, 1869) – elutseb Kesk- ja Ida-Etioopias, Loode- ja Lõuna-Somaalias ning Ida-Keenias.
* *M. p. meridionalis* (Sharpe, 1892) – elutseb Ida-Aafrikas (v.a Ida-Keenia) ja ekvaatorist lõunas kuni Angola ja Lõuna-Aafrika Vabariigi kirdeosani.
* *M. p. argutus* (Clancey, 1967) – elutseb Edela-Angolas, Põhja-Namiibias, Põhja- ja Ida-Botswanas, Edela-Zimbabwes ja Lõuna-Aafrika Vabariigi põhjaosas.

## Levila
Liik eelistab elupaigana rohuseid kohti, harva veest kaugel. Kuivematel aastaaegadel külastab tihti soid, järve- ja jõekaldaid.

## Pesitsemine
Pisi-meslasenäpud pesitsevad muldvallidesse või mahajäetud termiidiküngastesse tehtud pesas, kurnas on 4 muna.

## Häälitsemine
Kutsehüüuks on lühike ja korduv "tjip-tjip" või "tsip".

## Seisund
Rahvusvahelise Looduskaitseliidu punase nimestiku järgi on liik soodsas seisundis.

## Viited

## Kirjandus

* Butchart, Duncan (2016). *[https://books.google.ee/books?id=shBbDwAAQBAJ Wildlife of the Okavango]*. Penguin Random House South Africa. ISBN 9781775843399
Kadunud poja tagasitulek

**"Kadunud poja tagasitulek"** ehk **tähendamissõna kadunud pojast** on mõistulugu Piiblis, Luuka evangeeliumi 15. peatüki salmides 11–32. Piiblis jutustab Jeesus Kristus seda kuulajatele, kelle seas on nii tema õpilasi kui ka varisere.

Lugu kõneleb isast, kel on kaks poega, noorem ja vanem. Noorem poeg küsib isalt oma pärandust ja isa annab selle talle. Poeg on aga raiskaja loomuga ning lööb oma varanduse läbi, olles lõpuks sunnitud naasma koju ja paluma, et isa võtaks ta oma majas sulaseks. Poja üllatuseks aga isa ei põlga teda ära, vaid tervitab teda tagasijõudmise puhul pidulikult ja tänulikult. Kadedust tundes keeldub vanem poeg rõõmutsemises osalemast. Isa meenutab vanemale pojale, et ühel päeval pärib tema kõik ja nad peaksid ikkagi ühiselt tähistama noorema poja kojutulekut, kuna see oli vahepeal kadunud ja siis uuesti üles leitud.

Kadunud poja lugu on kolmas, viimane osa mõistulugude tsüklist lunastuse teemal, kus sellele eelnesid lugu kadunud lambast ja lugu kadunud mündist.

Katoliku kiriku ladina riituse traditsioonis loetakse seda kirjakohta paastuaja neljandal pühapäeval kolmeaastase tsükli kolmandal aastal.

Mõistulugu kadunud pojast on kujutanud mitmed Euroopa kunstnikud, teiste seas Rembrandt, Pompeo Batoni ja James Tissot.

## Viited

## Kirjandus
* Wiggins, James, 2010. ''What Did Jesus Teach? A Detailed Survey of His Parables'' ISBN 978-1477699065
* David A. Holgate, *[https://books.google.com/books?id=AqrXUmDm-PEC Prodigality, liberality and meanness in the parable of the prodigal son: a Greco-Roman perspective on Luke 15.11-32]*, Continuum, 1999, ISBN 1-84127-025-3.
* Father Raniero Cantalamessa, Pontifical Household preacher, "Comments on Fourth Sunday of Lent Readings", Zenit News Agency, March 17, 2007.
* Rev. George Dimopoulos, "The Prodigal Son", *Orthodoxy and the world*, February 24, 2008.
* G. Campbell Morgan, *The Parable of the Father's Heart*.
* E. Di Rocco (a cura di), *Il romanzo della misericordia. La parabola del figliol prodigo nella letteratura* in *Studium*, 4 (2013), nº 109
* E. Di Rocco, *Leggere le Scritture con le Scritture: Ugo di Santo Caro e Nicola di Lira lettori di Luca (15, 11-32)*, in *Studium*, 4 (2013), nº 109.
* E. Di Rocco (a cura di), *Il romanzo della misericordia. La parabola di Luca nella letteratura moderna e contemporanea*. in *Studium*, 2 (2014), nº 110.
* E. Di Rocco, Heimkehr: wohin?, Auszug: wohin?: *la parabola esistenziale del figliol prodigo nella letteratura del Novecento*. in *Studium*, 2 (2014), nº 110.

## Välislingid

* Brooks, David. "The Prodigal Sons", *The New York Times*, February 17, 2014
Apostel Jaakobus

Uues Testamendis nimetatakse kaht Jaakobuse-nimelist apostlit:
* Jaakobus Alfeuse poeg
* Jaakobus (Sebedeuse poeg)
Jimmy Howard

**James Russell Howard III** (sündinud 26. märtsil 1984 Syracuse'is, New Yorgi osariigis) on endine USA jäähokimängija (väravavaht).

Ta mängis kogu oma NHL-i karjääri jooksul Detroit Red Wingsis. Aastal 2003 valis Red Wings ta *[[NHL draft]]*is 64. valikuna. Enne seda mängis ta Maine'i Ülikooli meeskonnas.

Esimesed hooajad mängis ta peamiselt Red Wingsi noorteklubis Grand Rapids Griffins American Hockey League'is. Esimesel kolmel hooajal pääses ta Red Wingsi meeskonnas NHL-is jääle vaid mõned üksikud korrad. Red Wingsi põhiväravavaht oli ta alates hooajast 2009–10. Sel hooajal valiti ta NHL All-Rookie Teami ja jäi hooaja parima uustulnuka valimisel teisele kohale.

NHL-i tähetede mängul osales ta aastatel 2012 ja 2019.

Sportlaskarjääri lõpetamisest teatas Howard 2021. aasta jaanuaris.

Howard kuulus Ameerika Ühendriikide jäähokikoondisse 2012. ja 2017. aasta maailmameistrivõistlustel ning 2014. aasta taliolümpiamängudel.

## Välislingid
* Jimmy Howard NHL.com lehel
* Jimmy Howard hockeydb.com lehel
Jaakobus (Sebedeuse poeg)

**Jaakobus** (surnud 44 pKr) oli üks Jeesus Kristuse kaheteistkümnest apostlist uues testamendis. Teda on nimetatud ka Suuremaks Jaakobuseks (vastandina teisele apostel Jaakobusele, kes oli Alfeuse poeg).

Tema mälestuspäev katoliku kiriku kalendris on 25. juuli, Eesti rahvakalendri jaagupipäev. Jaakobus Sebedeuse poeg on ka Itaalias asuva Bellagio linnakese ja kommuuni kaitsepühak.

## Uues testamendis
Jaakobus ja tema noorem vend Johannes olid Galilea kaluri Sebedeuse pojad, keda Jeesus kaasas oma jüngriteks. Koos oma venna ja apostel Peetrusega kuulusid nad Jeesuse siseringi ning nende juuresolekul toimus viimase kirgastamine ja Jairuse tütre surnust ülestõus. Jaakobus sai võrreldes oma vennaga Jeesuselt vähem tunnustust, kuid põhjuseks ei olnud mitte vähene pühendumus vaid enneaegne surm. Nimelt oli ta esimene apostlist märter, kes hukati Herodes Agrippa I tagakiusude ajal.

Johannesel ja Jaakobusel oli sarnane loomus, mistõttu kui Jeesus saatis oma jüngreid paarikaupa, saadeti nad koos Jumala Kuningriiki kuulutama. Jeesus pani vendadele hüüdnime *[[Boanerges]]* ehk kõuepojad nende järsu temperamendi järgi. Jeesus noomis neid, kui nad nõudsid Jumala tuld ühele Samaaria külale, mis keeldus Jeruusalemma poole teel olevat Jeesust võõrustamast. Vennad (või nende ema) taotlesid Jeesuselt kohta tema kõrval, kui Jumala riik saabub maale, mis tekitas kadedust teiste jüngrite hulgas. Jeesus väitis vastu, et neile saab osaks sama saatus, mis nende Isandalegi. See kuulutus sai teoks, kui mõlemad vennad surid märtrisurma.

## Viited
Nikolai Verhoustinski

**Nikolai Verhoustinski** (1799 Värska – surmaaeg ja -koht teadmata) oli Liivimaa kubermangu õigeusu vaimulik.

2. juunil 1824 pühitseti ta diakoniks.

9. oktoobril 1845 pühitseti ta preestriks.

Preestrina teenis ta mitmetes Eesti ala kogudustes, sealhulgas:
1845–1846 Tartu Jumalaema Uinumise koguduses, 1853-1855 Rõngu-Tilga Issanda Taevaminemise koguduses, 1858-1859 Saare-Uhmardu Ristija Johannese koguduses.

## Viited

## Välislingid
*Elulugu EAÕK vaimulike andmebaasis